[dc]ઓ[/dc]છું શિક્ષણ અને નીચલા મધ્યમ વર્ગની આર્થિક અવસ્થા એવા એક પરિવારની આ વાત છે. વૃદ્ધ માતાપિતા, ઘરનો મોભી કહી શકાય એવો કમાતોધમાતો દીકરો, એની પત્ની, બે સંતાનો અને એક અપરિણીત બહેન. આવડા આ સંસારમાં એક કપરી સમસ્યા પેદા થઈ. મોભી કહેવાય એવા આ દીકરાને સંગત ફેર થઈ ગઈ અને કોઈક કાળ ચોઘડિયે એ શરાબના રવાડે ચડી ગયો. પરિણામ જે આવવું જોઈએ એ જ આવ્યું. આખું ઘર ભારે તંગ મનોદશામાં મૂકાઈ ગયું. આર્થિક પાસું નબળું તો હતું જ, એ બેહાલ થઈ ગયું. ચિક્કાર પીધેલી હાલતમાં આ દીકરાએ વેળા કવેળા બહાર પડી રહેવાનું શરૂ કર્યું. પીધેલી અવસ્થા ન હોય ત્યારે બધા સમજાવે, એ સમજે પણ ખરો, એકેય વાતનો જવાબ ન વાળે અને મૂંગો બેસી રહે પણ સાંજ પડ્યે પાછું બધું એનું એ થઈ જાય.